b'\n_START_ARTICLE_\nBoris\n_START_SECTION_\nIzvor imena\n_START_PARAGRAPH_\nIme Boris je prevzeto iz ru\xc5\xa1\xc4\x8dine. V Sloveniji se je uveljavilo na prelomu iz 19.v 20. stoletje, zlasti pa \xc5\xa1e po 2. svetovni vojni. Ime Boris je mo\xc5\xbeno razlagati kot skraj\xc5\xa1ano obliko dvo\xc4\x8dlenskega slovanskega imena Borislav. Borislav ima kot prvi \xc4\x8dlen velelnik glagola boriti se, kon\xc4\x8dnica na -slav pa je pogosti sestavni del slovanskih dvo\xc4\x8dlenskih imen._NEWLINE_Ime Boris obi\xc4\x8dajno povezujejo z imenom starobolgarskega vladarja Bogoris-a, tudi Borisis-a, ki je bil kr\xc5\xa1\xc4\x8den leta 864 in je umrl 2. maja leta 907, pri \xc4\x8demer bolgarsko ime Bogoris izhaja iz mongolske besede bogori, ki pomeni\xc2\xa0\xc2\xbbmajhen\xc2\xab.\n_START_SECTION_\nOsebni praznik\n_START_PARAGRAPH_\nKot svetnika \xc4\x8dasti Cerkev poleg bolgarskega kralja Borisa Mihaela tudi brata Borisa in Gleba (pri krstu sta bila preimenovana v Romana in Davida), mu\xc4\x8denca, ki sta umrla leta 1015. God obeh Borisov je 2. maja; v koledarju je ime Boris zapisano \xc5\xa1e 24. julija (Boris, kijevski mu\xc4\x8denec, \xe2\x80\xa0 24. julija 1015).\n_START_SECTION_\nImena krajev\n_START_PARAGRAPH_\nPo imenu Boris se v Ukrajini imenuje mesto Borispolj v nekdanji poltavski guberniji, starej\xc5\xa1e tudi Borisovo Pole. Po Borisu in Glebu pa se imenuje tudi ve\xc4\x8d vasi - Borisglebsk.'